text: Terror betales af khat-smugling
  07 februar 2010 kl. 06.59
  Danmark er sammen med de øvrige skandinaviske lande omdrejningspunkt for omfattende khat-smugling, der er med til at finansiere afrikanske terrorgrupper, som bl.a. Muhammed-tegneren Kurt Westergaards overfaldsmand er tilknyttet, skriver Berlingske Tidende.
  Politiet anslår, at der dagligt smugles et ton af den euforiserende plante khat ind i Danmark via grænsen til Tyskland til en gadeværdi på ca. 200.000 kr. 
  I de seneste år er politiets beslaglæggelser af stoffet steget markant, og i 2008 konfiskerede politiet i alt otte ton khat, som særligt somaliske mænd misbruger.
  De store mængder khat smugles fra Holland, hvor stoffet er lovligt, og ind i Danmark og videre til Sverige. Indtægterne fra khat-salget er vanskelige at spore. 
  Pengene overføres til bl.a. terrorgruppen al-Shabaab i Somalia via såkaldte hawala-banker, der går uden om det etablerede banksystem, oplyser narkokurerer fra det somaliske miljø i Sverige.
  